আহমদ রফিকের সঙ্গে অনেকগুলো আলোচনা অনুষ্ঠানে বসার সৌভাগ্য আমার হয়েছিল। ব্যক্তিগতভাবে তাঁর আবাসস্থলে গিয়েও কথা বলেছি। এই মানুষটি চান লোভ, আত্মকেন্দ্রিকতা, পরশ্রীকারতা ত্যাগ করে বাঙালি সবাই ‘নবমানব’ হয়ে উঠুক। তিনি মনে করেন, প্রশান্তিই জীবনের শ্রেষ্ঠ প্রাপ্তি। মানবজীবনে যিনি সব পেলেন কিন্তু প্রশান্তি পেলেন না, তিনি অসুখী; আর তাঁর রাষ্ট্রও দুঃখী। তিনি আজীবন একটি সুখী ও কল্যাণকামী রাষ্ট্রের স্বপ্ন দেখেছেন এবং সেই রাষ্ট্র প্রতিষ্ঠার জন্য মানুষদের তৈরি করতে চেষ্টা করেছেন। অর্থকষ্ট থেকে মুক্ত হয়ে মানুষের প্রশান্তিময় জীবন প্রতিষ্ঠাই সুস্নিগ্ধ ধীমান আহমদ রফিকের কল্যাণ রাষ্ট্রের মূল চেতনা।